遊南明山
作者：唐彥謙
朝代：唐

paragraphs: 久聞南明山，共慕南明寺。
幾度欲登臨，日逐擾人事。
于焉偶閑暇，鳴轡忽相聚。
乘興樂遨遊，聊此托佳趣。
涉水渡溪南，迢遙翠微裏。
石磴千疊斜，峭壁半空起。
白雲鎖峰腰，紅葉暗溪嘴。
長藤絡虛巖，疎花映寒水。
金銀拱梵剎，丹青照廊宇。
石梁臥秋溟，風鈴作簷語。
深洞結苔陰，嵐氣滴晴雨。
羊腸轉咫尺，鳥道轉千里。
屈曲到禪房，上人喜延竚。
香分宿火薰，茶汲清泉煮。
投閑息萬機，三生有宿契。
行廚出盤飧，擔甕倒芳醑。
脫冠挂長松，白石籍憑倚。
宦途勞營營，暫此滌塵慮。
鬮令促傳觴，投壺更聯句。
興來較勝負，醉後忘爾汝。
忽聞吼蒲牢，落日下雲嶼。
長嘯出煙蘿，揚鞭賦歸去。